text:  Vi kan ikke finde fejlen
  11 september 2019 kl. 11.04
  Elfærgen Ellen kommer først i drift igen på fredag. Teknikerne kan simpelthen ikke finde fejlen, der gør, at Ellen ikke kan bakke. 
  Hele ugen har elfærgen Ellen, der sejler mellem Als og Ærø, ligget i havn på grund af problemer med softwaren. Og nu ligger det fast, at elfærgen tidligst kommer ud at sejle på fredag. 
  - Vi har forsøgt at løse problemet, men vi kan ikke finde fejlen, siger direktør for Ærøfærgerne Keld Møller.
  Fejlen har betydet, at hovedmotoren ikke har kunne bakke, og selvom softwaren er blevet grundigt undersøgt hele ugen, er det endnu ikke lykkedes at fremprovokere fejlen.
  Nødløsning med alarm
  To virksomheder har i samarbejde undersøgt problemet. I alt er der tre styresystemer, der skal tjekkes, og det kræver tid og tålmodighed. 
  - Vi har nu lavet en nødløsning, der går på, at der kommer en alarm, hvis fejlen opstår igen. Så skal kaptajnen genstarte systemet, og så skulle Ellen gerne kunne bakke igen, siger Keld Møller. 
  Denne nødløsning bliver installeret i løbet af onsdag og torsdag, og direktøren bebuder fast afgang igen fredag morgen.
  Alle passagerer, der har booket plads på de berørte afgange, får en sms med informationer om, hvordan aflysningerne påvirker dem.
  
  